Yubu 18
Bildad oloko pi can ma bipoto i kom jo maraco
1Bildad ma Lacua ogamo ni meno,
2“Ibibedo Ka lok pi kare ma rom mene?
Koŋ itam mot ci dok wabilok.
3Piŋo itimowa macalo lee?
Piŋo inenowa macalo jo mamiŋ?
4In ikilo komi keni i kinigani macalo labwor.
Lobo myero giwek odoŋ noŋo piri?
Got myero okobbe woko ki i kabedone piri?
5-“Iyo, tara pa dano marac bito woko, leb macce pe biryeny.
6Mac ma menyo i kemane bidoko ribiribi,
tara ma giŋabo ka wiye bito woko.
7Kalo wotte ki tek bijwik,
lok ma en kikome oyubo birete piny.
8En moko i obwo ki tyene kene,
nyo woto i wi bur ma gikunyo pi mako lee.
9Layuta mako opunye,
owic ma giciko dwalo tyene.
10Giciko uno i ŋom pire,
giciko kinu i yo pi make.
11Lworo nyono kome tuŋŋi ki tuŋŋi,
lubo kore ka ma en cito iye ducu.
12Kec bibwoyo tekke woko,
can kuro me poto i kome tek oyoko tyene.
13Two bibalo del kome ducu,
two marac mada biŋuno dul kome woko.
14Gibiywaŋe woko ki i kemane ma yam egeno,
gitere bot rwot ma loyo kit gin ducu ma dano lworo.
15Ŋat ma pe mere aye bibedo i kemane;
gibipworo buru calfa i pacone.
16En bibedo rom ki yat ma lwite otwo woko ki piny,
ki ma jaŋe oner woko ki malo.
17Dano pe doŋ bipo pire i lobone,
nyiŋe pe doŋ biwinnye i waŋa yo.
18Gibicwale wo ko ki i piny maleŋ, obed i colpiny,
gibiryeme woko ki i wi lobo.
19En pe bibedo ki latin nyo likwayo i kin jone,
ŋat mo pe bidoŋ makwo ka ma yam en bedo iye.
20Jo me tuŋ potoceŋ bibaŋŋe woko pi gin mutimme i kome,
atiba bipoto i kom jo ma tye tuŋ wokceŋ bene.
21Adada, gaŋ pa lubalo bibedo kumeno,
meno gin ma bitimme i kom dano ma kwiya Lubaŋa.”